**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO ŽEMĖS NUOMOS MOKESČIO MOKĖJIMO“ PROJEKTO**

1. **Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita nuo žemės nuomos mokesčio mokėjimo Lietuvos sporto draugiją „Žalgiris“ (kodas 290649150) (toliau – Draugija „Žalgiris“) už tik sporto reikmėms naudojamą 0,1310 ha valstybinės žemės sklypo dalį, adresu Taikos pr. 70, Klaipėdoje.

Teikiamo sprendimo projekto tikslas – suteikti žemės nuomos mokesčio lengvatą už sporto reikmėms naudojamą valstybinės žemės sklypą ir tuo skatinti asmenis, investuojančius į sporto infrastruktūros kūrimą, kūno kultūros propagavimą ir miestiečių sveikatinimą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo, LR Vyriausybės nutarimo Nr. 1798 „Dėl nuomos mokesčio už valstybinę žemę“ ir Klaipėdos miesto savivaldybės tarybos 2015 m. gegužės 28 d. sprendimo Nr. T2-108 „ Dėl valstybinės žemės nuomos mokesčio lengvatų teikimo tvarkos aprašo patvirtinimo“ (toliau – Tvarka) nuostatomis.

Sprendimo projekto rengimo priežastys – gautas mokesčio mokėtojo prašymas suteikti valstybinės žemės nuomos mokesčio lengvatą.

Draugija „Žalgiris“ prašyme suteikti žemės nuomos mokesčio lengvatą nurodo, kad ne pelno siekianti organizacija - Draugija „Žalgiris“ - vaikų ir jaunimo bendrojo lavinimo, ugdymo, sporto mokyklų vaikų ir jaunimo laisvalaikio funkcijų vykdymui, kūno kultūros ir sporto propagavimui iš Klaipėdos miesto savivaldybės įsigijo pastato dalį – sporto salę su pagalbinėmis patalpomis, adresu: Taikos pr. 70, Klaipėda. Draugija „Žalgiris“ 2005 m. spalio 6 d. sudarė valstybinės žemės nuomos sutartį dėl valstybinės žemės sklypo, esančio adresu Taikos pr. 70, Klaipėdoje, dalies nuomos. Draugijos veikla – sportinė, lėšų šaltinis - įvairių organizacijų skiriamos paramos lėšos, kurios naudojamos kūno kultūros ir sporto plėtrai šalyje. Draugija „Žalgiris“ nurodė, kad remia profesionaliųjų ir kitų sporto šakų veiklą, yra sudariusi bendradarbiavimo sutartį su VšĮ „Klaipėdos teniso akademija“ dėl vaikų ir jaunimo užimtumo skatinimo patalpose. VšĮ „Klaipėdos teniso akademija“ pateikė susitarimą su Klaipėdos vaikų globos namais „Rytas“ dėl galimybės nemokamai treniruotis vaikų namų auklėtiniams sporto bazėje, esančioje Taikos pr. 70, Klaipėda. Stalo teniso treniruotes lanko nuo 6 iki 8 vaikų namų ,,Rytas“ auklėtinių. Akademiją šiuo metu lanko 160 vaikų.

Lietuvos sporto draugija „Žalgiris“ pateikė visus būtinus Klaipėdos miesto savivaldybės tarybos 2015 m. gegužės 28 d. sprendimu Nr. T2-108 patvirtintos Valstybinės žemės nuomos mokesčio lengvatų teikimo tvarkos apraše nurodytus dokumentus.

**3. Kokių rezultatų laukiama.**

Šiuo sprendimu siekiama skatinti sportinę veiklą mieste, suteikiant žemės nuomos mokesčio lengvatą už 2017 metus Lietuvos sporto draugijai „Žalgiris“, kurios nuomojamame valstybinės žemės sklype vykdoma sportinė veikla.

**4. Sprendimo projekto rengimo metu gauti specialistų vertinimai.**

Klaipėdos miesto savivaldybės administracijos Sporto ir kūno kultūros skyrius raštu 2017-10-26 Nr.VS-6407 pateikė išvadą, kad Draugijos „Žalgiris“ nuomojamame valstybinės žemės sklype vykdoma veikla atitinka Sporto organizacijai, siekiančiai gauti žemės nuomos mokesčio lengvatą, keliamus reikalavimus, įrengta sporto bazė: salė teniso, badmintono ir šokių sporto šakoms vykdyti. Žemės sklypo dalis naudojama sportinei veiklai: vykdomas sistemingas vaikų sportinis ugdymas, sporto šakos varžybos.

Apskaitos skyrius 2017-10-26 raštu Nr. VS- 6407 informavo, kad Lietuvos sporto draugija „Žalgiris“ neturi valstybinės žemės nuomos mokesčio įsiskolinimo ir kitų finansinių įsipareigojimų Savivaldybės biudžetui.

Mokesčio mokėtojas atitinka nereikšmingos pagalbos gavėjui keliamus reikalavimus.

**5. Išlaidų sąmatos, skaičiavimai, reikalingi pagrindimai ir paaiškinimai.**

Draugijos „Žalgiris“ sporto reikmėms naudojamo 0,1310 ha valstybinės žemės sklypo daliai Tarybos sprendimu nustatytas žemės nuomos mokesčio tarifas 0,4 proc. Už 2017 metus apskaičiuotas valstybinės žemės nuomos mokestis už sporto veiklai naudojamą valstybinės žemės sklypo dalį sudaro 476,68 Eur.

**6. Lėšų poreikis sprendimo įgyvendinimui.**

Dėl suteiktos valstybinės žemės nuomos mokesčio lengvatos į Klaipėdos miesto biudžetą būtų negauta 476,68 Eur valstybinės žemės nuomos mokesčio pajamų už 2017 metus.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės: skatinami asmenys, kurių sklype kuriama sporto infrastruktūra, vykdomas sporto ir kūno kultūros propagavimas.

Neigiamos pasekmės nurodytos 6 punkte.

PRIDEDAMA:

1. Lietuvos sporto draugijos „Žalgiris“ 2017 m. rugsėjo 09 d. prašymas su priedais, 13 lapų;

2. Apskaitos skyriaus raštas, 1 lapas;

3. Sporto ir kūno kultūros skyriaus išvada, 1 lapas;

4. UAB ,,Žalgiris“ (kodas 290649150), 2017 m. žemės nuomos mokesčio deklaracija, 2 lapai;

5. Valstybinės žemės nuomos sutartis Nr. N21/2005-0173, 2 lapai.

Mokesčių skyriaus vedėja Kristina Petraitienė